  Виталий Пронин Кизнерысь химия ож тћрлыкез быдтонъя комплекслэсь ужамзэ чаклаз Приволжск федерал округъя оскем мурт М. Бабич (шорысез).17-тӥ феврале элькунамы вуылӥз Россилэн Президентэзлэн Приволжск федерал округъя оскем муртэз Михаил Бабич. Тодматскиз Кизнерын химия ож тӥрлыкез быдтон ужъёсын.Соин ӵош Кизнере ветлӥзы Удмуртилэн Тӧроез Александр Соловьев, Правительстволэн Тӧроез Виктор Савельев, Удмуртияя валтӥсь федерал инспектор Дмитрий Мусин но мукет вылӥ кивалтӥсьёс.Туннэ нуналлы быдэс странаямы Кизнерын гинэ химия ож тӥрлыкез быдто на. Отын ужъёс уй но, нунал но уг дугдыло - быдтэмын тазалыклы кышкытлык вайись суретъёс пӧлысь 76 процентэз.Кизнерын ортчем кенешонын верамын вал: кышкытлык кылдытӥсь суретъёсты быдэсак утялтоно 2018-тӥ ар пумозь. Кизнеръёс оскон пыӵато: та куронэз быдэстозы.Михаил Бабич шуиз:- Татын  ужъёсты дыраз но валаса быдэстыны тыршо. Ваньмыз лэсьтӥське, объектын ужасьёслэн но, та котырын улӥсьёслэн но тазалыксылы  кышкытлык медаз кылды шуыса. Зэм, химия ож тӥрлыкез быдтэм бере но ужъёс 5-6 ар кыстӥськозы на. Сузяно-чылкытатоно луоз сое возем интыосты. Та программа али эскериське Россилэн Правительствояз, улонэ пыӵатӥськоз 2018-тӥ арысен.Ож тӥрлыкез быдто туала куронъёслы тупась бадӟым комплексъёсын. Соин ик азьланьын соосты мукет удысъёсын кутыны луоз, пе, та понна утчано инвесторъёсты.Пусъемын на: ож тӥрлыкез быдтонлы сӥзем программая Кизнерын 2002-тӥ арысен кӧня ке дасо социальной объектъёс пуктэмын ни, со пӧлын - 500 муртлы залэн но спортзалэн культурая юрт, Югдурез утёнъя министерстволэн ёросысь ёзэзлы юрт, поликлиника, школаос, нылпи садъёс, улон юртъёс но мукет. Со сяна, Кизнер каргуртын но куд-ог гуртъёсын вошъямын ву гумыос, кыскемын чагыр эстӥськон, волятэмын урамъёс. Уж азинтӥськоз туэ но, кылсярысь, йылпумъяськоз Люга шур вылэ ӵыпет лэсьтон.  